ועדת החוקה, חוק ומשפט, כנסת 20, פרוטוקול מספר 665, 2018-07-10 11:00

ניסן סלומינסקי: בוקר טוב.

ניסן סלומינסקי: אני מתכבד לפתוח את ישיבת ועדת החוקה, חוק ומשפט.

ניסן סלומינסקי: יצאתי באמצע הדיון על חוק הלאום כי החיים צריכים להמשיך גם הלאה.

ניסן סלומינסקי: אולי 50 שנה לא עשו שינוי מהותי ומשמעותי בחוק תעמולת הבחירות.

ניסן סלומינסקי: הוקמה ועדה מכובדת מאוד בראשותה של שופטת בית המשפט העליון בדימוס, ויחד עם צוות מכובד היא הגישה לנו הצעה לתעמולת בחירות מודרנית יותר.

ניסן סלומינסקי: זה היה לפני כשלוש שנים כשהוועדה הוקמה, נכון?

דין ליבנה: באוגוסט אחרי הבחירות הקודמות.

ניסן סלומינסקי: מסקנותיה, כמה שהן חשובות, הן כבר מפגרות כי הדינמיקה של הרשתות וההתפתחות הטכנולוגית היא כזאת שמה שהיה לפני שנה כבר ישן ובמהלך החוק נצטרך להכניס הרבה שינויים שידביקו את ההתקדמות.

ניסן סלומינסקי: אם נגיע לדרגה גבוהה אולי גם נצליח לחזות את ההתפתחויות העתידיות וכבר לתת להן כיוון או הנחיות עקרוניות כי יש, ויש להם השפעה גדולה מאוד – וראינו את זה בארצות-הברית – על הבחירות ועל הדמוקרטיה של הבחירות.

ניסן סלומינסקי: הדיון יהיה מאוד מרתק בנושא של תעמולת הבחירות, לפי הצעת הוועדה שאנחנו, כמובן, מכבדים אותה ונעשה הרבה שינויים.

ניסן סלומינסקי: אבל זה ייקח הרבה זמן.

ניסן סלומינסקי: התחלנו דיון ראשון וראינו שזה ייקח הרבה זמן.

ניסן סלומינסקי: לכן נענינו לבקשה ולא משום שמישהו מאתנו חושב שהבחירות בפתח.

ניסן סלומינסקי: אבל אפילו בהנחה סבירה שהבחירות יתקיימו במועדן בנובמבר 19' אז אני לא יודע אם החוק עצמו יספיק.

ניסן סלומינסקי: לרשויות המקומיות אנחנו כבר יודעים שהוא לא יספיק.

ניסן סלומינסקי: ולא בטוח שנוכל להשלים אותו ולהפנים אותו ולממש אותו לקראת הבחירות.

ניסן סלומינסקי: אולי והלוואי.

ניסן סלומינסקי: אבל בכל אופן אמרנו שיש קטע אחד בתוכו שמוסכם עלינו פחות או יותר, ואותו אפשר לפצל – בעצם לא לפצל מאחר שזה לא חוק.

ניסן סלומינסקי: אם זה היה חוק אז הייתי צריך לפצל.

ניסן סלומינסקי: פה זאת הצעה אז אני לא צריך לפצל.

ניסן סלומינסקי: החוק הוא חוק שלנו אז אנחנו יכולים לעצב את החלק הזה כדי שבינתיים על כל צרה שלא תבוא או דבר טוב שיבוא יהיה לנו כבר את זה.

זאב בנימין בגין: אתה רוצה לפצל?

ניסן סלומינסקי: לא לפצל.

ניסן סלומינסקי: אם זה היה חוק שאנחנו דנים בו אז אני צריך לפצל.

ניסן סלומינסקי: החוק הוא של הוועדה וזה רק המלצה של ועדה שקמה אז אין פה עניין של פיצול, אלא אנחנו לוקחים חלק - -

אורי מקלב: הצעה מצומצמת.

יועץ משפטי: אני רק אבהיר.

יועץ משפטי: הוועדה קיימה מספר דיונים ובדיון האחרון הגענו לסעיף 5 שמתעסק באיסור של 60 הימים שקיים היום.

יועץ משפטי: היו עליו ויכוחים וחלק מהסעיפים וההצעות - -

ניסן סלומינסקי: בעיקר התעמולה על המטוסים שהדאיגה אותנו מאוד.

יועץ משפטי: חלק מההצעות של ועדת בייניש שנדונו בוועדה הוסכמו.

יועץ משפטי: היה קונצנזוס בוועדה.

יועץ משפטי: היו סעיפים והסדרים מסוימים שהייתה עליהם מחלוקת בוועדה כמו הנושא של תעמולה ביום הבחירות שהוועדה לא הגיעה למשהו ברור ומוסכם.

יועץ משפטי: בעצם הנוסח שמונח כרגע זה נוסח של דברים שנדונו בוועדה והוסכמו ולא הייתה עליהם מחלוקת.

יועץ משפטי: אני אעבור כרגע על הסעיפים.

ניסן סלומינסקי: אורי ביקש לדבר כי הוא צריך לנהל ועדה.

אורי מקלב: למה דווקא הסעיפים האלה?

אורי מקלב: רק מכיוון שהם במחלוקת או שהם סעיפים יותר רלוונטיים וחשובים?

ניסן סלומינסקי: הם ארכאיים.

יועץ משפטי: אני אעבור בסקירה קצרה על הדברים - -

יועץ משפטי: אני רק אשלים משפט.

יועץ משפטי: זה, כמובן, לא מונע מהוועדה – ולא רק מונע – התכנון הוא להמשיך ולדון על יתרת ההצעות של ועדת בייניש.

יועץ משפטי: זה לא מסתכם בזה, אבל פשוט יש פה פרק מסוים שהוועדה סיימה שהוא מוסכם וכולי.

יועץ משפטי: אנחנו נביא אותו ובמקביל נמשיך לדון על יתר ההצעות של ועדת בייניש.

אורי מקלב: תודה רבה.

אורי מקלב: אדוני, היושב-ראש, משפט אחד.

אורי מקלב: אני מתנצל, אני מנהל עוד מעט ישיבה, ולכן אני מבקש להעיר משהו אחד ובהמשך גם לבקש בעקבות ההערה הזאת.

אורי מקלב: ראשית, יש שום שכל אם לא התקדמנו לקחת הצעות מצומצמות.

אורי מקלב: אולי זאת גם דרך, אדוני היושב-ראש, בהצעת חוק שהיא מורכבת וגם מה שאנחנו דנים היום בעוד כמה חודשים לא יהיה רלוונטי כי היא משתנה במהירות, והחקיקה אולי לא מספיקה להתאים את עצמה לשינויים שקורים.

אורי מקלב: .

אורי מקלב: כפי שאמרת בדברי הפתיחה שלך ש-50 שנה לא השתנה חוק הבחירות אז זה לא שיש מצווה וחיוב אחרי 50 שנה, אלא יש דברים הכרחיים, דברים שהשתנו שהם יכולים להיות עכשיו לא רק לא רלוונטיים, אלא יש דברים שלא מתאימים ומפריעים, ומתברר שיש פגיעה מסוימת כיום שאתה לא מאפשר את זה בגלל חוק ארכאי שהוא לא מתאים.

אורי מקלב: לכן אף על פי שאני חושב שהיינו צריכים לקבל חוק אחד ולדון בחוק שלם אחד אתה אומר שאתה פורס את זה לפרוסות ונראה מה הצורך בגלל הצורך לעשות שינויים.

זאב בנימין בגין: אין עליך המלאכה לגמור - -

אורי מקלב: אבל אם אתה מתחיל מלאכה - - היו"ר ניסן סלומינסקי יש חשיבות להסתכל גם על הכלל, אבל נכון, אפשר לעשות פרוסות.

אורי מקלב: יש משהו.

אורי מקלב: היה הרבה יותר טוב לעשות תמונה אחת כוללת, אבל כשאתה פורס את זה אתה אומר, אני רוצה להתקדם בעניין הזה.

אורי מקלב: בכל אופן חלק מהשינויים שאתה רוצה לעשות, אתה רוצה להיות רלוונטי גם אם יהיו בחירות או לא יהיו בחירות, ואתה רוצה להתקדם במשהו.

אורי מקלב: יש נושא אחד שלא נמצא עכשיו, ולדעתי הוא חשוב מאוד גלל דיונים ואי בהירות בעקבות עתירות בבתי משפט: הניסיון להכניס תעמולת בחירות בעיתונות שהאופי של העיתון לא מאפשר תעמולה, אלא יש אופי אחר לגמרי של כל העיתון.

אורי מקלב: לא התעמולה היא הבעיה כאן, אלא הפרסומת או מסרים שנוגדים את כל ההשקפה של העיתון.

אורי מקלב: העיתון לא יכול להכניס את זה בין זה בחירות או לא בחירות.

זאב בנימין בגין: למה מישהו ירצה לפרסם מודעה לציבור שלא קורא אותה?

אורי מקלב: זה לא סוד שהיה ניסיון להקים מפלגת נשים חרדית שאני לא מונע אותו, אבל דווקא רוצים לכבוש את המלכה, תרתי משמע, עם הר הבית ובאים עם פרסום שהעיתון הזה לא יעשה את הפרסום הזה עם בחירות או בלי בחירות.

אורי מקלב: היה על זה דיון, ובסופו של דבר, לדעתי, לא קיבלו סעד בבית המשפט לעשות את זה, ובית המשפט פסק בסופו של דבר שאין חיוב לפרסם את זה.

יועץ משפטי: זה קצת יותר מורכב מזה.

אורי מקלב: אבל בגדול.

אורי מקלב: הסעיף הזה הוא סעיף רלוונטי שיכול לבוא לידי ביטוי, ואם מתקנים משהו אז להשאיר משהו שהוא רלוונטי ולא לתקן אותו זה לא נכון.

אורי מקלב: אנחנו רוצים להציע שלא יראו סירוב לפרסם תעמולת בחירות בעיתון כאפליה אם הסירוב נוגע לאופיו הייחודי של העיתון.

אורי מקלב: אני לא רוצה שתדונו על זה בחלק הזה, אבל אני לא רוצה שזה יהיה דבר חדש בין קריאה שנייה ושלישית.

אורי מקלב: אני מנסה לשכנע את הגורמים שיש לזה דחיפות וחשיבות.

אורי מקלב: אם נחליט שלא אז לא, אבל אם נחליט שכן שהמעכב לא יהיה בגלל שפנו אלינו.

אורי מקלב: אני רואה את זה כדבר מאוד דחוף וחשוב.

אורי מקלב: שפורמלית זה ייפול אני לא רוצה.

אורי מקלב: בואו נשאיר שפורמלית זה לא ייפול.

אורי מקלב: אני מוכן לדון אחרי כן.

יועץ משפטי: ככל שהיינו ברמה הפורמלית הגורמים שיכולים לטעון לנושא חדש זה חברי כנסת או נציגי חברי הממשלה.

יועץ משפטי: אז ככל שאתם לא תטענו לנושא חדש הנושא החדש לא ייטען.

יועץ משפטי: אני חושב שגם לגופו של עניין זה לא יהיה נושא חדש כי אנחנו מדברים על הצעת חוק שמתקנת תיקונים אקלקטיים על כל דרכי התעמולה.

ניסן סלומינסקי: נושא חדש הוא רק ביחס לחוק שמונח.

ניסן סלומינסקי: פה אין חוק שמונח.

יועץ משפטי: אני חושב שפשוט הוועדה לא דנה בנושא הזה כרגע בכלל.

אורי מקלב: אני יכול לדון על נושא חדש גם על - - -

זאב בנימין בגין: אם יציעו נושא חדש נפיל אותו.

ניסן סלומינסקי: אורי, אתה מתכוון שאם מישהו רוצה לפרסם מודעה נגד ראש הממשלה בעיתון "ישראל היום" הוא לא יוכל לעשות את זה?

ניסן סלומינסקי: זאת הכוונה?

אורי מקלב: זה לא אופיו של העיתון.

זאב בנימין בגין: הוא לא טוען שזה אופיו של העיתון.

ניסן סלומינסקי: תאמין לי שאני צוחק ואני שואל.

ניסן סלומינסקי: הרי בצחוק שלי תמיד יש דברים - -

אורי מקלב: הבעיה שלי היא אם תתפרסם מודעה בעד ראש הממשלה.

אורי מקלב: אבל אני חושב שהייתי רוצה להכניס את זה שהדברים נאמרו פה.

אורי מקלב: יש לזה נחיצות.

אורי מקלב: כמובן - - - גם דברים אחרים - - -

יועץ משפטי: בדברי ההסבר בכל מקרה ייכתב שהוועדה תמשיך לדון בכל המלצות ועדת בייניש - -

ניסן סלומינסקי: גם המלצות של גופים אחרים.

ניסן סלומינסקי: אני כבר אמרתי - -

אורי מקלב: כולל בנושא האפליה - -

יועץ משפטי: אני אומר כיועץ משפטי שלא אמורה להיות שום מניעה לדון בזה.

ניסן סלומינסקי: אמרתי ביום הראשון גם למכונים אחרים שאם יבוא המכון הישראלי לדמוקרטיה, נניח, ויגיש לנו הצעה גדולה על נושא גם כן ניכנס לתוך הדיונים.

ניסן סלומינסקי: אין כאן בלעדיות לגוף.

ניסן סלומינסקי: אנחנו מכבדים מאוד את הוועדה, ולכן אנחנו שמים את זה, וכרגע זאת ההצעה השלמה שמונחת.

ניסן סלומינסקי: אבל כל הצעה וכל רעיון שיש – כולם נחשבים באותה רמה וייכנסו או לא ייכנסו – תלוי מה הוועדה תרצה.

אורי מקלב: הכוונה שלי היא שאם לא נספיק וזה יבוא לדיון כזה או אחר שתהיה משמעות לכך שהוועדה מבינה את זה ויש כוונה בעניין הזה.

ניסן סלומינסקי: אבל אני אומר שוב – אם אנחנו עושים את זה עכשיו זה אומר שיש לנו מגמה להעביר את זה גם בקריאה שנייה ושלישית לפני סוף המושב.

ניסן סלומינסקי: כידוע, סוף המושב הוא קרוב מאוד, בשבוע הבא.

ניסן סלומינסקי: לכן אם תרצה שזה ייכנס כבר עכשיו צריכים לעשות חשיבה גדולה.

ניסן סלומינסקי: אם מישהו ירצה להכניס ל"מודיע" או ל"מבשר" פרסומת שנוגדת את האופי של העיתון אז אנשים מבינים.

ניסן סלומינסקי: אבל זה לא יסתיים שם.

ניסן סלומינסקי: כמו ששאלתי בצחוק על מודעה נגד ראש הממשלה ב"ישראל היום", נניח, או מודעה נגד נוני מוזס ב"ידיעות".

ניסן סלומינסקי: השאלות האלה יצטרכו לעלות ולקבל תשובה.

ניסן סלומינסקי: לכן תעשה הכנה גם עם עצמך ואחר כך עם היועץ המשפטי שלנו ועם חברי הוועדה הנוכחיים כדי לעשות דיון ולנסות להגדיר את זה יותר כי אחרת זה משאיר פתח.

אורי מקלב: מה שחשוב לי שיהיה כתוב שתאפשר להכניס נושאים אחרים.

ניסן סלומינסקי: ודאי, ודאי.

אורי מקלב: מכיוון שפינינו במליאה הרבה מאוד זמן לחוק הגיוס וזה כנראה לא יגיע אז למליאה יש זמן לדון.

ניסן סלומינסקי: אתה מוכן לחזור על זה?

ניסן סלומינסקי: אני חושב שלצורך זה היה שווה להביא את כל התקשורת לפה.

אורי מקלב: אני אומר את זה לא לפרוטוקול, אלא כמובן בשקט, שכיוון שפינינו - -

ניסן סלומינסקי: ואם בית המשפט לא ייתן דחייה מה יקרה?

אורי מקלב: לא משנה.

אורי מקלב: הדחייה היא מכיוון שב-12 בספטמבר בטל החוק הקודם ואין חקיקה.

אורי מקלב: זאת הדחיה.

אורי מקלב: זאת לא דחייה בדיונים שלנו.

אורי מקלב: אז יכולים גם ב-1 באוגוסט - - - אין קשר בין הדברים.

ניסן סלומינסקי: יש קשר לגבי נושא הדחיפות של תעמולת הבחירות.

ניסן סלומינסקי: אם מה שאתה אומר מקדים את הבחירות - -

זאב בנימין בגין: הא בהא תליא.

אורי מקלב: - - הקואליציה ממשיכה.

ניסן סלומינסקי: זאת גם הצהרה חשובה.

ניסן סלומינסקי: רועי, אתה שומע?

ניסן סלומינסקי: יש כאן הצהרות שצריכות לתפוס מקום ראשון בתקשורת.

אורי מקלב: אין התניה אם בית המשפט יקבל או לא יקבל בעניין הזה.

אורי מקלב: יש ניסיון שעיתונאים מסוימים מדברים עם בית המשפט העליון ואומרים, אם לא תאשרו את זה יהיו בחירות.

אורי מקלב: מכיוון שאנחנו יודעים שלבית המשפט יש דעה בעניין הזה אז עיתונאים מנסים לדבר עם בית המשפט ולהגיד להם שאם הם לא יאשרו - - -

ניסן סלומינסקי: אוקיי.

ניסן סלומינסקי: רשמנו לפנינו.

אורי מקלב: - - זאת פרשנות שאין לה בסיס - -

ניסן סלומינסקי: טוב, מאה אחוז.

יועץ משפטי: בכל מקרה לפני שאני אקריא את הנוסח ונעבור על הנושאים אני רק אעיר שהנושא שהעלית, חבר הכנסת מקלב, הוא נושא מורכב ולא פשוט בכלל.

יועץ משפטי: כל הנושא של תעמולת בחירות לגבי עיתונים ואיזה הגבלות להחיל ואיזה הגבלות לא ואיזה חריגים – זה נושא כבד ומורכב שהוועדה בכלל לא דנה בו.

יועץ משפטי: כמובן, הוועדה תדון בו בהמשך אבל לא בטוח שכרגע הפלטפורמה הזאת - -

אורי מקלב: מכובדי המלומד, גם - - - מורכב.

אורי מקלב: כל דבר מורכב.

יועץ משפטי: לכן הדברים שהובאו זה רק הדברים שהוועדה הסכימה.

אורי מקלב: - - -

יועץ משפטי: הסכימו אחרי דיון מעמיק.

יועץ משפטי: אני אעבור על נוסח החוק.

יועץ משפטי: אני אקריא את הנוסח ואסביר כל סעיף בקצרה כי אלה כבר נושאים שהוועדה כבר דנה עליהם.

יועץ משפטי: אני אסכם את הנושאים ואז אפשר יהיה להצביע.

יועץ משפטי: לפניכם נמצאים שני נוסחים.

יועץ משפטי: יש הנוסח בתבנית החקיקה הרגילה, ויש גם הנוסח המשולב שיותר קל לעבוד איתו.

יועץ משפטי: אני קורא את הנוסח שבתבנית החקיקה אבל אפשר להסתכל במקביל על הנוסח המשולב.

זאב בנימין בגין: ומאין אתה קורא?

זאב בנימין בגין: מ-1?

יועץ משפטי: אני קורא מההתחלה.

יועץ משפטי: אני עובר על הכול מחדש עם הסבר קצר על כל סעיף.

יועץ משפטי: זה תיקון ניסוחי.

יועץ משפטי: המונח "רשות מקומית" גם בחוק הפרשנות וגם בפקודת הפרשנות הוא מונח רחב יותר מאשר עיריות ומועצות מקומיות.

יועץ משפטי: הוא כולל גם ועדים מקומיים, איגודי ערים וכולי.

יועץ משפטי: לכן אנחנו בעקבות ההערה של אדוני היושב-ראש הפכנו את הניסוח של המונח.

יועץ משפטי: מדובר על קיצורים שיהיה בהם שימוש בהמשך הסעיפים.

יועץ משפטי: אני אסביר בכל מקום את ההקשר שלהם.

יועץ משפטי: כפי שציינתי קודם סעיף 2א לחוק אוסר לעשות שימוש בנכסי הציבור בהקשר של תעמולת בחירות, אבל החוק קובע שני חריגים, אחד לגבי מקומות פתוחים או מקומות שעומדים לשימוש, מקומות פומביים; והחריג השני הוא שימוש בנכסים שהמדינה העמידה לרשותו של שר, סגן שר או חבר כנסת או שימוש בנכסים שהועמדו על-ידי הרשות המקומית לרשותו של ראש הרשות.

יועץ משפטי: למשל אם יש לו חדר או פלאפון יהיה מותר לו לעשות שימוש.

ניסן סלומינסקי: היום מקובל שגם חברי מועצה גם לא בשכר כדי שיוכלו לפעול, רוב הרשויות נותנות להם חדר ומזכירה כדי שיוכל לתפקד.

יועץ משפטי: דין, אתה רוצה להסביר יותר בהרחבה?

דין ליבנה: ביררנו את זה, לבקשת הוועדה, עם משרד הפנים.

דין ליבנה: משרד הפנים ציין שבחלק מהרשויות אכן נותנים לשכה משותפת לחברי המועצה.

דין ליבנה: זאת לא לשכה שלהם, אלא יש לשכה של כמה חברי מועצה יחד אפילו לא לפי השתייכות סיעתית.

דין ליבנה: אם נותנים להם שירותי מזכירות זה שירותי מזכירות נוסף לעבודה אחרת של מזכירה כי הם לא צריכים מזכירה במשרה מלאה.

דין ליבנה: לעיתים הם צריכים עזרה כלשהי שיודיעו על פגישות וישימו להם אנשים.

דין ליבנה: בסוף מדובר על חברי מועצה שזאת לא המשרה המלאה שלהם.

דין ליבנה: לחברי מועצה שלא בשכר יש להם משרה מלאה אחרת.

דין ליבנה: הם מגיעים לזמן קצר לישיבות - -

ניסן סלומינסקי: אבל בחלק גדול מהרשויות יש להם חדרים, בפרט אלה שיש להם תחומי אחריות רציניים והם לא בשכר: אחראי על החינוך, נניח.

ניסן סלומינסקי: אז יש לו החדר שלו שהרשות נותנת לו.

ניסן סלומינסקי: דרך אגב, בחישוב של תקציב הרשות לוקחים בחשבון, זה לא ככה.

ניסן סלומינסקי: יש שכר של ראש מועצה ושל סגן ראש מועצה אם לקחו סגן בשכר, ואחר כך יש גם עלויות לחדרים או לשירותים שנותנים לחברי מועצה שאין להם שכר, אבל יש עלויות כי זה חדר ושירותי משרד מסוימים כי אתה רוצה שהוא יתפקד.

ניסן סלומינסקי: למרות שיש מנהל מחלקה יש גם חבר מועצה שאחראי, ואם הוא פעיל ודאי הוא צריך - - - דמיין לעצמך דבר כזה בערים גדולות וגם בערים קטנות.

יועץ משפטי: הרעיון היה לקחת את המכנה המשותף בכלל המועצות כי יש מועצות שזה ככה, ויש מועצות שככה.

יועץ משפטי: אין חובה לתת את הדבר הזה ולכן מה שנלקח זה המכנה המשותף הנמוך של אותם מקרים שבן אדם זכאי לקבל את הדבר הזה מכוח החוק.

יועץ משפטי: הוא זכאי לקבל תנאי שירות וזכאי לקבל שכר.

יועץ משפטי: לכן הרציונל שהרשות מעמידה לרשותו כי זה חלק מהתנאים שמגיעים לו, והעובדה שיותר קשה לצפות מאדם כזה שלא לעשות שימוש כי זה המשרד שלו אז תגיד לו לא לפגוש אנשים?

יועץ משפטי: זה שונה כשמדובר בדברים שהם וולונטריים או לפי החלטת המועצה – לפעמים כן ולפעמים לא.

יועץ משפטי: הרציונל הוא שונה.

ניסן סלומינסקי: זאת אומרת אם פה מותר לו להיפגש עם אנשים או להתקשר לצורך הבחירות אז אותו חבר מועצה שקיבל חדר ועובד שם חמש שנים והוא פעיל מאוד לא בשכר – וזה לברכה, זה מה שאנחנו רוצים שיהיה – אז אסור יהיה לו לעשות פגישות בחדר הזה?

ניסן סלומינסקי: זה נשמע הזוי.

דין ליבנה: פגישות בחדר הוא יוכל לעשות.

דין ליבנה: השאלה אם הוא יוכל לעשות שימוש בחדר לצורכי תעמולת בחירות.

ניסן סלומינסקי: אותו דבר שהסגן בשכר עושה מהחדר למה שהוא לא יוכל לעשות מהחדר שבו הוא יושב?

עמי ברקוביץ': לסגן אין אפשרות אחרת.

עמי ברקוביץ': זאת העבודה של הסגן ולכן היכולת שלו - -

ניסן סלומינסקי: נניח הוא היה עובד בחברת "קוקה קולה" – חברת "קוקה קולה" הייתה מאפשרת לו מהחדר הזה לעשות תעמולת בחירות?

עמי ברקוביץ': זאת אולי סיבה למה לא לתת לאף אחד.

ניסן סלומינסקי: נכון, זאת סיבה לא לתת.

ניסן סלומינסקי: אבל מאחר שאנחנו נותנים - -

עמי ברקוביץ': אנחנו נותנים, כמו שאלעזר אמר, במינימום המתחייב.

ניסן סלומינסקי: לכן אני אומר שאני לא חושב שזה מינימום כי אם יש חברי מועצה שמקבלים חדר ועובדים באמת, כי אחרת לא היו נותנים להם, ויש להם שירותי משרד, אנחנו רוצים לעודד את זה.

ניסן סלומינסקי: אני רוצה שחבר מועצה שנבחר גם אם הוא לא בשכר שישקיע, והוא גם רוצה את זה.

ניסן סלומינסקי: הרי הוא צריך לבוא לבוחר ולהגיד מה עשה.

ניסן סלומינסקי: אם הוא עובד ונותנים לו חדר, אז שהדין של החדר הזה יהיה כמו הדין של חדר אחר.

דין ליבנה: זה לא אותו דין.

יועץ משפטי: זה לא אותו דבר.

ניסן סלומינסקי: למה?

ניסן סלומינסקי: לא הבנתי.

יועץ משפטי: כי יש הבדל בין מצב שבו זאת עבודתו של אדם - -

ניסן סלומינסקי: אז אני אומר שהפוך.

ניסן סלומינסקי: אני מנסה להסביר הפוך.

יועץ משפטי: המטרה של ההיתר הזה היא ההבנה שבמציאות לפעמים אין לבן אדם ברירה כי ככל שזאת העבודה שלו וזה מה שהוא נמצא ההפרדה לפעמים תהיה מלאכותית ובלתי אפשרית.

יועץ משפטי: כשזה לא העבודה של אדם במשרה מלאה הוא לא מקבל עליה שכר ועושה אותה בהתנדבות, גם אם הוא משקיע אפשר לצפות ממנו לעשות את ההפרדה הזאת.

יועץ משפטי: זה הרציונל של הסעיף 2א - -

ניסן סלומינסקי: והפוך – זה שקיבל ולא מקבל מהמדינה - -

יועץ משפטי: אדוני, ככל שיש על זה מחלוקת - - - נוריד את זה.

ניסן סלומינסקי: לא.

ניסן סלומינסקי: אני חושב שאפשר כי אתה צודק, אי אפשר לעשות, וזה יהיה עניין שאי אפשר לעמוד בו.

ניסן סלומינסקי: פה מהכנסת מתירים לנו מלכתחילה לעשות בחדרים שלנו.

ניסן סלומינסקי: אותו דבר ברשויות המקומיות.

דין ליבנה: אבל עדיין, הלשכה שלך בכנסת היא הלשכה שלך ואין בלתה.

דין ליבנה: יש לך רק לשכות בכנסת, אתה עובד בהן, וזאת משרתך המלאה.

דין ליבנה: יש לך איסור על עיסוק נוסף.

דין ליבנה: חבר מועצה שלא בשכר לא עובד משרה מלאה ברשות, הוא לא יכול לעבוד - -

ניסן סלומינסקי: אסור לו לעבוד בשכר.

דין ליבנה: נכון.

דין ליבנה: יש לו משרה אחרת, והוא מגיע לזמן מאוד קצר ללשכה שלו - -

ניסן סלומינסקי: אנחנו מברכים שיגיע לכמה שיותר זמן.

יועץ משפטי: הוא יכול לעשות את ההפרדה, מה שאדם שעובד בשכר לא יכול לעשות כי זאת העבודה שלו וזאת המשרה שלו.

יועץ משפטי: אדם כזה יכול לעשות הפרדה ולכן אנחנו מצפים שיעשה את ההפרדה הזאת.

דין ליבנה: אני גם ביקשתי להבהיר.

דין ליבנה: משרד הפנים לא פה, והם אחראיים עליהם, והם ביקשו להגיד שהעמדה של משרד הפנים היא רק להוסיף סגן ראש רשות בשכר כדי שזה גם לא יגרור יצירת לשכות שלא היו אמורות להיות ברשויות שאין להן התקציב לכך רק בשביל כך.

ניסן סלומינסקי: ייתנו לו חמש שנים לפני כן לשכה רק כדי שחודשיים לפני הבחירות יקבל?

דין ליבנה: או חצי שנה לפני כן.

זאב בנימין בגין: זה יכול להיות חודשיים לפני כן.

ניסן סלומינסקי: אז רק בשביל זה ייתנו לו?

דין ליבנה: משרד הפנים ביקש ממני להגיד שהם מתנגדים לזה בתוקף.

ניסן סלומינסקי: אני מבחין בין מי שקיבל לשכה חודשיים לפני כן שזה סיפור אחר – זאת כאילו התערבות של הרשות נותנת.

ניסן סלומינסקי: אני מבחין בין זה לבין מי שקיבל עם תחילת עבודתו חדר ושם הוא עובד חמש שנים בנאמנות ומשרת.

ניסן סלומינסקי: זה מה שאנחנו רוצים שיקרה כי הוא חבר מועצה.

ניסן סלומינסקי: הוא חבר מועצה וקיבל את תיק החינוך והוא לא מקבל שכר – אני רוצה שהוא יעבוד.

ניסן סלומינסקי: ויכול להיות שהוא עובד משם כל יום חצי יום במסירות גדולה, והוא עובד משם הרבה – וזה מה שאנחנו רוצים שיהיה – אז למה שתהיה הבחנה?

דין ליבנה: אדוני, כמו שאמרנו, זאת לא המשרה המלאה שלו.

דין ליבנה: הוא מגיע לשם, ככל הנראה, רק כדי לבצע את תפקידו כחבר מועצה.

דין ליבנה: עכשיו אתה אומר לו, אני אתן לך גם לעשות שם תעמולה ולפעול לצורכי הבחירות.

דין ליבנה: תעשה את זה במקום הפרטי שלך, ותגיע למועצה רק כדי לעסוק בענייני המועצה.

ניסן סלומינסקי: אבל במקום הפרטי שלו הוא לא יכול לעשות את זה.

ניסן סלומינסקי: להפך.

ניסן סלומינסקי: דרך אגב, גם במועצה אני לא הייתי רוצה שכל חמש השנים הוא יעסוק - -

יועץ משפטי: יש לי הצעה ברמה הפרקטית.

יועץ משפטי: בואו נשאיר את זה כרגע ככה עם סגן ראש רשות שמקבל שכר, ולקראת קריאה שנייה ושלישית נחשוב אם יש מקום להרחיב את זה כי - - - שיש נימוקים חזקים נגד וגם משרד הפנים מתנגד.

יועץ משפטי: אבל בואו נשאיר את זה ככה ונחשוב לקראת קריאה שנייה ושלישית אם יש מקום להרחיב את זה.

ניסן סלומינסקי: מי מייצג את משרד הפנים?

יועץ משפטי: הם לא פה, אבל דין - -

דין ליבנה: התבקשתי להעביר את העמדה שלהם.

ניסן סלומינסקי: כשתהיה הצבעה אתה תוכל להצביע?

דין ליבנה: לי יהיה קצת קשה להצביע.

ניסן סלומינסקי: יהיה לך קצת קשה.

ניסן סלומינסקי: לכן אמרתי.

דין ליבנה: גם לנציג של משרד הפנים קצת קשה להצביע.

ניסן סלומינסקי: אני יודע.

ניסן סלומינסקי: אתה יודע שהשאלות המצחיקות שלי הן לא מצחיקות.

ניסן סלומינסקי: לכן אמרתי – זה שמשרד הפנים התנגד זה בסדר.

ניסן סלומינסקי: אני מכבד את זה מאוד, אבל אם חברי הוועדה נחשוב שזה אחרת אז נכניס את זה.

יועץ משפטי: בסדר.

יועץ משפטי: אני אומר – כרגע נשאיר את זה ככה ולקראת קריאה שנייה ושלישית - -

ניסן סלומינסקי: כאן גם אי אפשר להגיד שהם ימשכו את החוק.

ניסן סלומינסקי: נמשיך הלאה.

יועץ משפטי: נושא השקיפות ותעמולה הוא נושא שנדון בהרחבה בוועדה.

יועץ משפטי: הסעיף הזה מסכם אותו וקובע שתחול חובה על שקיפות.

יועץ משפטי: ושוב – שקיפות זה לא מונע פרסום אלא רק דורש לציין מי אתה.

ניסן סלומינסקי: על מי זה חל?

ניסן סלומינסקי: על הכול?

ניסן סלומינסקי: גם על הרשתות?

יועץ משפטי: ההסדר שיש פה בניגוד להסדרים שיש – ואחרי זה נראה שאנחנו נצטרך למחוק הסדרים שיש היום בסעיף 10 – היום הסדרים כאלה חלים רק בהקשרים של מודעות.

יועץ משפטי: פה זה יהיה חוצה מדיה במובן הזה שלא משנה באיזו מדיה זה יהיה.

יועץ משפטי: זה יכול להיות בעיתונים, זה יכול להיות בטלוויזיה, ברדיו או באינטרנט באחד משני מצבים: או כשהתעמולה נעשית על-ידי הגופים שלוקחים חלק במשחק, זאת אומרת המתמודד בבחירות, גוף הקשור לסיעה או גוף פעיל בבחירות או מי מטעמם.

יועץ משפטי: זאת אומרת השחקנים שהם חלק ממערכת הבחירות.

יועץ משפטי: אם הם מפרסמים תעמולה או שולחים מישהו אחר מטעמם לפרסם תעמולה אז הם צריכים להתכבד ולהגיד כדי שתהיה שקיפות – כן, התעמולה הזאת היא ממני.

יועץ משפטי: חלופה אחרת זה מצב שבו התעמולה נכתבת או מופצת בעבור תשלום.

יועץ משפטי: זאת אומרת אם מישהו שם כסף כדי שתעמולה תיכתב או תופץ, כלומר אם מפלגה משלמת לגורם מסחרי לכתוב טוקבקים ברשת אז תחול חובת השקיפות במצב כזה.

יועץ משפטי: צריך להבהיר שזה לא מחייב, זאת אומרת נשמרת פה הזכות לאנונימיות במובן הזה שאדם שירצה להביע את דעתו, והוא לא מטעם מפלגה – והוא לא קיבל כסף ולא שילם כסף – אלא רוצה לפתוח פרופיל פייסבוק אנונימי ולומר את דעתו בצורה חופשית הוא יוכל ולא תחול עליו החובה הזאת.

יועץ משפטי: זה רק באחד משני מצבים: או כשזה מטעם מתמודד או גוף קשור לסיעה או כשהדבר נעשה בעבור תשלום.

יועץ משפטי: רק באחד משני המצבים האלה תחול חובת השקיפות.

זאב בנימין בגין: בעקיפין – אם הוא V15?

יועץ משפטי: אני לא אתייחס - - -

זאב בנימין בגין: בדיונים הקודמים נאמר שרצינו להיות מאוד ברורים בעניין הזה.

יועץ משפטי: ככל ש-V15 נכנס להגדרה של גוף פעיל בבחירות יחול עליו הדבר הזה.

זאב בנימין בגין: מי יגדיר אותו כגוף פעיל?

יועץ משפטי: בחוק מימון מפלגות יש הגדרה מה נחשב גוף פעיל בבחירות - -

ניסן סלומינסקי: נניח V15 נמצא בהגדרה של "גוף פעיל בבחירות"?

חנה רותם: נכון להיום לא.

זאב בנימין בגין: אבל הוא אומר שהוא לא פעיל.

יועץ משפטי: כנראה, הוא ייכנס לחלופה השנייה כי ככל הנראה, היה שם מימון כספי כזה או אחר.

יועץ משפטי: כדי לעשות פרסומות בהיקפים כאלה צריך שהפרסומות תיעשה בתמורה לכסף.

יועץ משפטי: אז, ככל הנראה, גם אם הוא לא יוגדר כגוף פעיל בבחירות הוא ייכנס לחלופה השנייה שזה נעשה בעבור תשלום.

זאב בנימין בגין: אזרחים תומכי דמוקרטיה, וכמעט ברור מתוך התוכן או התמליל באיזה צד של דמוקרטיה הם קוראים בעקיפין לתמוך – מה הבעיה שאנשים יחתמו?

דין ליבנה: זאת הכוונה.

זאב בנימין בגין: לא, בכלל.

זאב בנימין בגין: אמרת "גוף פעיל בבחירות".

זאב בנימין בגין: הוא טוען שהוא לא פעיל בבחירות.

יועץ משפטי: המונח "גוף פעיל בבחירות" הוא גוף משפטי בחוק מימון מפלגות.

זאב בנימין בגין: אני מבין.

יועץ משפטי: יש לו משמעות משפטית שאתה צריך להיות מוגדר כזה.

זאב בנימין בגין: מי פטור מהחתימה?

יועץ משפטי: הוא שאמרתי – אדם שרוצה להביע את דעתו בצורה אנונימית והוא לא מטעם מפלגה או מטעם גוף פעיל בבחירות והוא לא מקבל כסף על זה ולא שם כסף על זה, אלא סתם - -

ניסן סלומינסקי: מה פירוש "לא שם כסף"?

ניסן סלומינסקי: הוא נותן לעיתון.

דין ליבנה: כתב בפייסבוק שלו.

יועץ משפטי: אם הוא נותן לעיתון הוא שילם על זה כסף והוא צריך להזדהות.

יועץ משפטי: נניח אדם נמצא בעמדה שאסור לו להביע את דעתו או שהוא לא רוצה שיזהו אותו פוליטית אז הוא פותח חשבון פייסבוק, הוא לא צריך לשלם לאף אחד, ובחשבון הפייסבוק הזה הוא שולח את אמרותיו לרשת החברתית.

יועץ משפטי: אדם כזה לא צריך - -

ניסן סלומינסקי: אבל אם הוא שם מודעה או כל מה שעולה כסף או שהוא נכנס לפייסבוק – אני לא יודע, מי שנכנס צריך לשלם כסף?

יועץ משפטי: אם אתה לא מקדם את הדברים שלך - - אתה יכול לשלם ולקדם.

ניסן סלומינסקי: יש רשתות אחרות שצריך לשלם בהן כסף?

יועץ משפטי: בדרך כלל ברשתות חברתיות אתה לא צריך לשלם.

דין ליבנה: אלא אם כן אתה מקדם את זה באופן ממומן, כלומר אתה הופך פוסט שלך למודעה – אני רוצה שיראו את זה אנשים מסוימים בתפוצה מאוד רחבה אז אני משלם כסף.

דין ליבנה: אם אני רוצה שרק חבריי יראו - -

ניסן סלומינסקי: יש גופים שגורמים לכך שיהיו לך יותר לייקים.

דין ליבנה: אבל אתה צריך לשלם על זה.

ניסן סלומינסקי: ומהרגע שאני עושה את זה אז - - -

דין ליבנה: מהרגע שעברת את הקו מלהגיד את דעתך באופן אנונימי - -

ניסן סלומינסקי: המקרה של V15 ייכנס לפה או לא?

יועץ משפטי: כנראה, זה ייכנס כי כנראה היה שם תשלום.

דין ליבנה: הם עשו מודעות בלא מעט כסף.

יועץ משפטי: כנראה, זה ייכנס לשם.

גיא לוריא: אפשר להעיר הערה?

גיא לוריא: אני מציע לשקול ברוח מה שאמרתי בדיון קודם להרחיב את חובת השקיפות גם לסימון של תעמולת בחירות ככזו.

גיא לוריא: אני מציע נוסח, ולדעתי זה נכון במיוחד בהקשרים של המרשתת.

גיא לוריא: אז אם אתם חושבים שזה נכון אז מודעת בחירות ברישא של 2א1: "מודעת בחירות תסומן ככזאת באופן שיקבע יושב-ראש ועדת הבחירות ותישא וכולי".

גיא לוריא: יש לזה יתרונות מבחינת התעמולה שאחרת יכולה להתחזות אפילו אם מישהו מזדהה עם התעמולה, במיוחד אם זה גופים שמשלמים כסף על המודעה והם לא בהכרח גופים פעילים בבחירות.

דין ליבנה: גיא, הנוסח שהצעתם – באופן עקרוני יש כאלה הוראות בעולם, אבל אני לא משוכנע שזה מספיק בשם בשביל לאשר את זה.

דין ליבנה: צריך לעשות על זה עוד דיונים ולראות איך אפשר ליישם את זה, והאם אפשר בכלל ליישם את זה across the board.

דין ליבנה: כי היום יש המון רשתות חברתיות ואתרי אינטרנט אחרים שאין בהם יכולת לסמן משהו באופן גורף.

דין ליבנה: האופן הוא רק האופן אבל זה לא אומר האם הוא יכול להגיד שבטוויטר שבו אין שום דרך לסמן היום, תהיה דרך לסמן.

יועץ משפטי: אני מציע שנחשוב על זה לקראת קריאה שנייה ושלישית.

ניסן סלומינסקי: אוקיי.

ניסן סלומינסקי: תמשיך.

דין ליבנה: אני רק רוצה לציין עוד משהו בנוגע לסעיף הקודם.

דין ליבנה: לפי החוק, היום קיימת חובת שקיפות רק בעניין מודעות מודפסות.

דין ליבנה: יושבי ראש ועדות הבחירות הקודמים החילו את זה על מודעות באינטרנט בפסיקתם – רק מודעות ומודעות באינטרנט.

דין ליבנה: הפסיקה הזאת לא נתקפה בבג"ץ, ולכן היא עדיין שרירה וקיימת.

דין ליבנה: לכן זה לא רק יוצר - - - אלא גם יוצר פסיקה.

ניסן סלומינסקי: כמעט קלקלת עכשיו.

דין ליבנה: לא קלקלתי.

ניסן סלומינסקי: כמעט, אמרתי.

ניסן סלומינסקי: אנחנו רוצים להיות המחוקק, לא מי שנגרר.

דין ליבנה: עכשיו אתם מרחיבים את החובה עוד יותר.

יועץ משפטי: מה שקראתי לגבי מחיקת סעיף 3 זה האיסור על שימוש בכלי שיט ובכלי טיס שהוועדה החליטה למחוק.

יועץ משפטי: סעיף 7 מעדכן את המגבלה היום על שימוש ברמקול בתעמולת בחירות.

יועץ משפטי: היום יש איסור על שימוש ברמקול בתעמולת בחירות.

יועץ משפטי: כתוב: "פרט לשימוש ברמקול כדי להגביר את קולו של נואם באספה מתקיימת".

יועץ משפטי: יש פה הרחבה שמאפשרת להשתמש ברמקול באספות ובכינוסים שמטרתם תעמולת בחירות, זאת אומרת אם מישהו רוצה לנאום או רוצים לשדר ג'ינגלים ברקע.

יועץ משפטי: זה פשוט מרחיב את ההיתר שיש היום מצד אחד - -

זאב בנימין בגין: אבל לא מחוץ למסגרת השעות הקבועה בחוק?

יועץ משפטי: כפוף לחוק שנוגע - -

ניסן סלומינסקי: איך קראנו לו?

ניסן סלומינסקי: חוק המואזין.

יועץ משפטי: זה, כמובן, לא מתנגש עם ההוראות הכלליות שחלות מתי מותר או אסור לעשות רעש.

יועץ משפטי: חשוב לציין שפה אנחנו מחילים את המגבלה הזאת גם על תעמולה בבחירות מקדימות.

יועץ משפטי: אני לא ציינתי שגם בסעיף הקודם לעניין חובת השקיפות - -

ניסן סלומינסקי: היה כתוב.

ניסן סלומינסקי: ציינו.

חנה רותם: אם תורשה לי הערה אחת לגבי הסעיף הקודם.

חנה רותם: בגלל שיש שם הגדרות המתמודדים ומתמודד בבחירות מקדימות לא מוגדר שם אולי יש צורך להבהיר.

חנה רותם: כי הכנסתם רק את הגדרת "נבחר ציבור", והגדרת מועמד בבחירות מקדימות היא הרבה יותר רחבה.

יועץ משפטי: נכון.

יועץ משפטי: האמת היא שהיו על זה הרבה דיונים.

דין ליבנה: היו על זה הרבה דיונים.

דין ליבנה: אנחנו נראה את זה לקראת קריאה שנייה ושלישית אם צריך לכתוב את זה במפורש.

ניסן סלומינסקי: לקראת קריאה שנייה ושלישית.

חנה רותם: למען הסר ספק אולי כדאי להבהיר שם.

ניסן סלומינסקי: אוקיי.

ניסן סלומינסקי: תמשיך.

יועץ משפטי: סעיף 5 זה הסעיף שאוסר היום על תעמולת בחירות בתקופת 60 הימים שלפני הבחירות בשידורי הרדיו ובטלוויזיה.

יועץ משפטי: ועדת בייניש הציעה הסדר שמורכב משני חלקים: חלק אחד זה המחיקה של סעיף 5 וחלק שני זה יצירת הסדר אחר שמטיל חובת שוויון והגינות על הגופים המשדרים.

יועץ משפטי: מכיוון שהוועדה לא הגיעה למשהו ברור לגבי ההסדר המתאים שיחליף את ההסדר הנוכחי אז פיצלנו את זה לשניים: יש הביטול של סעיף 5 שלגביו יש קונצנזוס שצריך לבטל את האיסור הזה – וזה מה שיש פה; את החלק השני שהוא מה המשטר שאמור להחליף את זה – כרגע אנחנו משאירים להמשך דיוני הוועדה מה ההסדר שאמור לחול.

יועץ משפטי: זאת פשוט התאמה.

יועץ משפטי: בהקשר לנושא חובת השקיפות סעיף 10 מטיל היום את חובת השקיפות בסעיף (א) על מודעות מודפסות ובסעיף (ב) על עיתונים יומיים.

יועץ משפטי: אז צריך להתאים את הנוסח שיש בסעיף 10 לחובת השקיפות החדשה שיצרנו בסעיף 2א1.

יועץ משפטי: אז הדברים שאמרנו ימשיכו להידון: גם נושא של חברי רשות שלא מקבלים שכר, גם נושא של סימון התעמולה וגם נושא של מתמודד בבחירות.

יועץ משפטי: אלה דברים שיידונו לקראת קריאה שנייה ושלישית.

ניסן סלומינסקי: כן, בבקשה.

אופיר ביתן: אני מהרשות השנייה.

אופיר ביתן: רק לגבי ההסדר של סעיף 5, כמובן, אם זה יידון זה יידון, אבל בחוק הרשות השנייה בלי קשר יש הסעיפים שצריכים להקפיד על מידע מהימן, הוגן ו- - -

ניסן סלומינסקי: נכון, בסדר.

אופיר ביתן: דבר שני, אם יש הצבעה ראשונה עכשיו אולי כדאי להכניס תשלום לזכיינים עבור תשדירי הבחירות כי היום הם משדרים את תשדירי הבחירות חינם.

יועץ משפטי: זה נושא שהוועדה לא דנה בו כרגע.

יועץ משפטי: מה שנכנס לפה זה רק דברים שהוועדה דנה עליהם והגענו לגביהם לקונצנזוס.

יועץ משפטי: אנחנו לא נכניס עכשיו דברים שהוועדה עוד לא דנה עליהם.

ניסן סלומינסקי: זה לא כל החוק, זה קטע קטן.

אופיר ביתן: מבחינת הזמנים - -

יועץ משפטי: יכול להיות אבל כרגע הוועדה לא דנה בזה, אז אנחנו לא יכולים להכניס את זה.

ניסן סלומינסקי: אנחנו נצביע על אישור ההצעה בקריאה ראשונה.

ניסן סלומינסקי: אני אומר שוב – בין קריאה ראשונה לשנייה יהיו לנו עוד נושאים ללבן ולעשות את זה.

ניסן סלומינסקי: אבל כרגע אנחנו מצביעים בקריאה ראשונה, ולקריאה ראשונה עשינו דיון מספיק מעמיק כדי שנוכל להצביע על זה.

ניסן סלומינסקי: מי בעד לאשר את זה בקריאה ראשונה?

ניסן סלומינסקי: מי נגד?

ניסן סלומינסקי: מי נמנע?

ניסן סלומינסקי: בעד הצעת החוק – רוב

ניסן סלומינסקי: נמנעים – אין

ניסן סלומינסקי: הצעת החוק אושרה פה-אחד.

ניסן סלומינסקי: תודה רבה.

דין ליבנה: אני רק רוצה לציין לפרוטוקול, ברשותך, שזה שהוועדה אישרה את החלק הזה לא אומר שהיא דוחה את יתר החלקים - -

ניסן סלומינסקי: ודאי, ודאי.

ניסן סלומינסקי: להפך.

דין ליבנה: - - אלא נדון בהם בהמשך.

יועץ משפטי: נדון על הכול בהמשך, כמובן.

ניסן סלומינסקי: גם לא דוחה את אותם דברים שעוד ייכנסו בין קריאה ראשונה לשנייה.

ניסן סלומינסקי: מנהג המקום הוא שבין קריאה ראשונה לשנייה נכנסים עוד דברים.

ניסן סלומינסקי: תודה רבה, הישיבה נעולה.